Aalborg og TV2 Nord gør klar til en folkefest på Gl. Torv, hvor Mogens Jørgensen har inviteret aktuelle gæster til en snak om OL på nordjysk.

På Gl. Torv viser nordjyske idrætsklubber også, hvad de kan – oplev blandt andet brydning, badminton og bueskydning. - Jeg er glad for, at Aalborg kan markere de mange nordjyske OL-deltagere med OL-Eventen på Gl. Torv i samarbejde med TV2-Nord. OL-deltagelse og OL-medaljer er drømmen for alle eliteidrætsudøvere - en drøm som kun meget få får opfyldt. Jeg glæder mig til at følge danskerne og ikke mindst nordjyderne i deres kamp for medaljer og placeringer i Rio, fortæller borgmester Thomas Kastrup-Larsen. - Vores faste OL-ekspert Hans Peter Rytter vurderer de nordjyske atleters bedrifter og muligheder i Rio. Studiet får besøg af en række tidligere nordjyske OL-deltagere og gæster, som alle på en eller anden måde har del i, at de nordjyske atleter er kommet så langt med deres idræt, siger chefredaktør på TV2 Nord, Jesper Christiansen. Mandag aften står den blandt andet i badminton-tegnet, ikke mindst set i lyset af den nordjyske sejr i kvartfinalen tidligere på dagen, og Mogens Jørgensen får blandt andre besøg af Svenstrup Badmintonklub og Gug Badmintonklub. Vi har også aktuel status fra Rio, hvor TV2 Nords reporter Kresten Mosbæk Gravesen befinder sig, ligesom TV2 Nords faste sportskommentator Hans Peter Rytter giver sit syn på dagens OL-begivenheder set med nordjyske øjne.